Espanjan naisten jalkapallomaajoukkue

Espanjan naisten jalkapallomaajoukkue edustaa Espanjaa naisten jalkapallon kansainvälisissä otteluissa. Se voitti maailmanmestaruuden vuonna 2023.
Espanjan naisten maajoukkue selviytyi ensimmäisen kerran arvokisoihin vuonna 1997. Tuolloin se sijoittui EM-kisojen alkulohkossa toiseksi ja pääsi välieriin, jossa Italia voitti sen numeroin 1–2.
Vuoden 2013 EM-kisoissa Espanja ylsi alkulohkonsa kakkosena puolivälieriin, jossa se hävisi Norjalle maalein 1–3. Vuoden 2015 MM-kisoissa joukkue pelasi alkulohkossaan 1–1-tasapelin Costa Rican kanssa mutta hävisi Brasilialle 0–1 ja Etelä-Korealle 1–2 eikä selviytynyt jatkoon. Espanjan maalintekijät MM-kisoissa olivat Vicky Losada ja Verónica Boquete.
Vuoden 2017 EM-kisojen alkulohkossa Espanja voitti vain Portugalin 2–0 ja hävisi sitten Englannille 0–2 ja Skotlannille 0–1. Espanja selviytyi kuitenkin lohkokakkosena puolivälieriin, joissa se hävisi Itävallalle maalittoman varsinaisen peliajan ja jatkoajan jälkeen rangaistuspotkukilpailussa maalein 3–5. Vuoden 2019 MM-kisoissa Espanja voitti alkulohkossaan Etelä-Afrikan 3–1, hävisi Saksalle 0–1 ja pelasi Kiinan kanssa tasan 0–0. Espanja selviytyi lohkokakkosena neljännesvälieriin, joissa se hävisi Yhdysvalloille 1–2. Espanjan maalintekijät MM-kisoissa olivat kaksi maalia rangaistuspotkuista tehnyt Jennifer Hermoso ja Lucía García. Vuoden 2022 EM-kisoissa Espanja voitti alkulohkossaan Suomen 4–1 ja Tanskan 1–0 sekä hävisi Saksalle 0–2. Puolivälierissä Espanja hävisi Englannille jatkoajalla 1–2.
Vuoden 2023 MM-kilpailuihin Espanja lähti riitaisissa merkeissä, kun edeltävänä syksynä 15 pelaajaa ilmoitti kieltäytyvänsä pelaamasta maajoukkueessa päävalmentaja Jorge Vildan alaisuudessa. Espanjan jalkapalloliitto ei erottanut Vildaa, ja kapinoinesta pelaajista muutama lähti mukaan MM-kisajoukkueeseen. MM-lopputurnauksessa Espanja pääsi alkulohkostaan jatkoon voitettuaan Costa Rican 3–0 ja Sambian 5–0 sekä hävittyään jatkoonpääsyn kannalta merkityksettömän ottelun Japanille 0–4. Pudotuspeleissä Espanja voitti Sveitsin 5–1, Alankomaat Salma Paralluelon jatkoaikamaalilla 2–1, Ruotsin 2–1 ja loppuottelussa Englannin Olga Carmonan maalilla 1–0. Näin Espanja voitti kultaa, ja turnauksen parhaana pelaajana palkittiin keskikenttäpelaaja Aitana Bonmatí. Joukkue joutui kisojen päätyttyä uuden kohun keskelle Espanjan jalkapalloliiton puheenjohtajan Luis Rubialesin suudeltua väkisin Jennifer Hermosoa MM-kilpailujen palkintojenjaossa. Rubiales joutui lopulta eroamaan tehtävästään, ja sittemmin hänet tuomittiin oikeudessa sakkoihin ja lähestymiskieltoon. Myös Jorge Vilda jätti päävalmentajan paikan.
Espanja sijoittui neljänneksi Pariisin kesäolympialaisissa 2024 hävittyään välierissä Brasilialle 2–4 ja pronssiottelussa Saksalle 0–1. Joukkueen valmentajana oli Montserrat Tomé.
EM-kilpailuissa 2025 Montserrat Tomén valmentama Espanja voitti alkulohkossaan Portugalin maalein 5–0, Belgian 6–2 ja Italian 3–1. Puolivälierässä Espanja voitti järjestäjämaa Sveitsin 2–0 ja välierässä Saksan Aitana Bonmatín jatkoaikamaalilla 1–0. Loppuottelussa Espanja ja Englanti ratkaisivat tilanteessa 1–1 mestaruuden rangaistuspotkukilpailulla, jonka Englanti voitti maalein 3–1. Espanjan saavuttama hopeamitali oli joukkueen ensimmäinen EM-mitali. Bonmatí valittiin turnauksen parhaaksi pelaajaksi, ja Esther González oli neljällä maalillaan turnauksen paras maalintekijä.